หุ้นพลังงานหนุน SET ปิดเช้าพุ่ง 8 จุด ขานรับราคาน้ำมันทุบสถิติสูงสุดเมื่อคืนนี้
หุ้นพลังงานหนุน SET ปิดเช้าพุ่ง 8 จุด ขานรับราคาน้ำมันทุบสถิติสูงสุดเมื่อคืนนี้ โดยดัชนีปิดตลาดเช้านี้ที่ระดับ 1,653.94 จุด เพิ่มขึ้น 7.76 จุด หรือ 0.47% มูลค่าการซื้อขาย 2.06 หมื่นล้านบาท
9 เม.ย. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,653.94 จุด เพิ่มขึ้น 7.76 จุด หรือ 0.47% มูลค่าการซื้อขาย 2.06 หมื่นล้านบาท
10 หุ้นดันดัชนีเช้านี้

ด้าน นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยในช่วงเช้าที่ผ่านมาปรับขึ้นตามตลาดหุ้นในภูมิภาคเอเชียส่วนใหญ่ โดยได้รับปัจจัยหนุนจากราคาน้ำมันที่ปรับขึ้นทำสถิติสูงสุดเมื่อคืนที่ผ่านมา ส่งผลให้หุ้นในกลุ่มพลังงานปรับตัวขึ้น และหนุนดัชนีตลาดหุ้นไทยได้ราว 50%
ส่วนพ.ร.บ.คุ้มครองแรงงานฉบับใหม่ที่เริ่มประกาศใช้แล้วนั้น คาดว่าจะส่งผลกระทบต่อกำไรของบริษัทจดทะเบียนไม่มากราว 2% และก็ไม่น่าจะมีผลอย่างมีนัยสำคัญต่อดัชนีฯมากนัก
สำหรับแนวโน้มการลงทุนในช่วงบ่าย นายณัฐชาต คาดว่า ตลาดหุ้นไทยน่าจะยังสามารถเคลื่อนไหวในแดนบวกได้ จากปัจจัยหนุนของราคาน้ำมันที่ปรับตัวเพิ่มขึ้น ยังคงหนุนหุ้นในกลุ่มพลังงาน ซึ่งมีน้ำหนักต่อการผลักดันดัชนีฯค่อนข้างมาก แต่มองว่ามูลค่าการซื้อขายในวันนี้ยังคงเบาบาง เนื่องจากนักลงทุนชะลอการลงทุนก่อนเข้าสู่ช่วงวันหยุดยาวในเทศกาลสงกรานต์
พร้อมให้แนวต้าน 1,660 จุด แนวรับ 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTGC  มูลค่าการซื้อขาย 1,295.00 ล้านบาท ปิดที่  70.00 บาท เพิ่มขึ้น 1.00 บาท
PTTEP  มูลค่าการซื้อขาย 1,106.03 ล้านบาท ปิดที่ 130.50 บาท เพิ่มขึ้น 3.00 บาท
KTC    มูลค่าการซื้อขาย 1,010.18 ล้านบาท ปิดที่  39.00 บาท เพิ่มขึ้น 0.75 บาท
TOP    มูลค่าการซื้อขาย   838.43 ล้านบาท ปิดที่  71.50 บาท เพิ่มขึ้น 0.75 บาท
PTT    มูลค่าการซื้อขาย   816.02 ล้านบาท ปิดที่  48.00 บาท เพิ่มขึ้น 0.25 บาท